Președintele interimar al PSD, Liviu Dragnea, candidat la funcția de președinte al partidului, a anunțat că vrea să facă echipă la Congresul din 11 octombrie cu președintele Camerei Deputaților, Valeriu Zgonea, care să ocupe funcția de președinte executiv al PSD, transmite corespondentul MEDIAFAX.

Liviu Dragnea a declarat, vineri, la Conferința Județeană a PSD Cluj, că viitoarea echipă care va conduce PSD va duce la capăt proiectul politic al partidului pentru noul ciclu politic care începe în 2016.

„Am anunțat că îmi doresc să fac echipă cu Valeriu Zgonea, ca președinte executiv, în conducerea PSD. Cred foarte mult că această echipă, împreună cu alți colegi pe care îi vom avea alături după alegerea din Congres, să ne ajute să ducem la capăt noul proiect politic al PSD pentru noul ciclu politic care începe în 2016”, a spus Dragnea.

Potrivit acestuia, obiectivul noii echipe de la PSD care va fi aleasă la Congres va fi formarea unei noi generații de lideri care să înceapă să se exprime, din 2017, pentru a pregăti preluarea partidului în anii următori.

Prezent la Conferința Județeană a PSD Cluj, președintele Camerei Deputaților, Valeriu Zgonea, a declarat că va fi o onoare să fie președinte executiv al PSD dacă va fi ales la Congres.

„Este și un imbold la muncă pentru o generație care a demonstrat că a rămas acasă să construiască o Românie așa cum ne dorim cu toții, o Românie europeană, pentru noi toți”, a spus Zgonea.

La Conferința Județeană a PSD Cluj mai participă, printre alții, sociologul Vasile Dâncu, parlamentari PSD de Cluj, primari din mai multe localități ale județului.

Pentru funcția de președinte al PSD Cluj candidează actualul lider, Remus Lăpușan.

Alegerea președintelui PSD, funcție pentru care unicul candidat este șeful interimar al partidului, Liviu Dragnea, va avea loc pe 11 octombrie, iar vicepreședinții și ceilalți membri ai conducerii vor fi aleși pe 18 octombrie.